Polisieman op N2-snelweg doodgeskietArgieffoto: SAPD ŉ 48-jarige polisiebeampte verbonde aan die Hermanus-polisie is Dinsdag in die vroeë oggendure doodgeskiet deur verdagtes wat vermoedelik ŉ vragmotor vol perlemoen wou kaap. Kapt. Lloyd Ramovha, provinsiale woordvoerder van die Valke vir die Wes-Kaap, het Woensdag aan Maroela Media gesê die polisiebeampte, ao. Carl de Does, was nie aan diens ten tyde van die voorval nie. “Die oorledene het een van die veiligheidsvoertuie bestuur wat die vragmotor met wettig gekweekte perlemoen vergesel het toe ŉ onbekende aantal gewapende verdagtes glo die vragmotor op die N2-snelweg naby die Spineweg-afrit probeer kaap het,” het Ramovha gesê. Verskeie skote is tydens die voorval afgevuur en De Does is noodlottig gewond. Die bestuurder van die vragmotor kon daarin slaag om met sy vrag na die Pinelands-polisiestasie te ry om hulp te ontbied. Die presiese omstandighede rakende die voorval word ondersoek. Ramovha het gesê die Valke ondersoek ŉ saak van moord en poging tot kaping. Niemand is nog in verband met die voorval in hegtenis geneem nie.